FOTO: Facebook Cătălin Predoiu

„Domnul V. Ponta a prezentat în direct la televiziunea prietenului său, dl Ghiță, o enumerare a succeselor Guvernului său: 6 promisiuni electorale ale guvernării sale - 6 îndeplinite, deci o rată de succes de 100% - după model nord-coreean”, afirmă, ironic, prim-vicepreședintele PNL.

„În realitate, programul de guvernare PSD - Ponta conține 159 de promisiuni, dintre care:

23 de promisiuni au fost îndeplinite (14,5%); 127 de promisiuni au fost “uitate” sau s-au dovedit a fi minciuni grosolane (79,9%); 9 promisiuni sunt fie în curs de îndeplinire, fie au fost îndeplinite de guvernul anterior, fie nu intră în atribuțiile Guvernului, fie au fost îndeplinite doar parțial (5,6%)”, arată Cătălin Predoiu.

El enumeră în continuare zece exemple de eșecuri ale guvernării Victor Ponta.

1) risipirea și furtul banilor publici (vezi de ex. cazul Turceni devalizat de avocați)

2) blocajul sau dezorganizarea instituțională în administrație (azi toate ministerele și agențiile stau, nimeni nu mai face nimic, administrația este paralizată)

3) eșecul total al unor reforme majore (de ex., legea descentralizării administrative)

4) stoparea unor reforme majore (de ex., sistemul sanitar, al educației, al companiilor de stat și al administrației centrale și locale, dezastru la fondurile europene)

5) eșecul construcției de autostrăzi (niciun metru de autostradă contractat în mandatul V. Ponta, cele construite se surpă)

6) eșecul relansării capitalului autohton (vezi numărul de falimente în mandatul V. Ponta)

7) eșecul creșterii investițiilor străine (vezi prăbușirea lor în mandatul V. Ponta)

8) eșecul relansării pieței muncii și diminuării șomajului (vezi creșterea numărului de șomeri, în special în rândul tinerilor)

9) eșecul prevenirii corupției în propriul guvern (vezi numărul miniștrilor inculpați și condamnați)

10) eșecul apărării și promovării intereselor noastre economice acasă sau în străinătate (vezi cazul Rompetrol).

„Pentru mulți, de la cei câțiva oameni cheie în statul român care l-au promovat și sprijinit în momente esențiale, până la foștii parteneri politici și electorat, V. Ponta și guvernul PSD sunt un pariu pierdut și o iluzie dezumflată. Dar cel mai grav lucru în prezent este faptul că ne propune, din nou – déjà-vu 2008 - un model economic riscant, axat pe creștere de deficit, cheltuieli bugetare exagerate și consum”, conchide fostul ministru al justiției.

TABELUL celor „127 de omisiuni și minciuni rostogolite de V. Ponta și Guvernul său” îl puteți consulta AICI.